钦定古今图书集成/明伦汇编/官常典/第769卷 > 梅守德
## 钦定古今图书集成/明伦汇编/官常典/第769卷 > 梅守德

按《明外史》本传：“梅守德，字纯甫，宣城人。嘉靖二十年
进士，授台州推官。入为户部主事，改吏部给事中。顺
天府尹胡奎，时相严嵩私人也，谋为工部侍郎，守德
立斥其贪鄙。徐可成以道士累官工部侍郎，掌太常
寺。既得荫叙，复夤缘嵩父子求政官，守德抗疏论驳，
事皆得已，而嵩父子深疾之，出为绍兴知府。时倭难”
初起，守德蒐卒缮城，储饷庀械，戎备渐修。俗尚侈靡，
士女好游观，为设防禁秘图。山人杨珂隐居尚志，守
德三造其庐，皆辞不见，为立《高士碑》表之。迁山东副
使。曹、濮间多盗，各有大猾为之主，莫可究诘。守德钩
得其主名，辄捕杀之，盗无所附，渐以衰止。寻改督学
校。陶仲文为帝祈年泰山，纳富人陈生贿，檄送入学，
立褫责之。转云南右参政。乞养归，里居建书院，与沈
宠聚诸生讲学，乡人宗之。